kardosdrur/scandi-wiki huggingface dataset:
Today

"Today" er en sang skrevet af Billy Corgan og indspillet af Smashing Pumpkins. Det er en anden single fra albummet Siamese Dream fra 1993. Magasinet Eye Weekly kårede "Today" som årets bedste single i 1993. 

Singlen blev udgivet d. 30. september 1993 og blev et kæmpe hit, særligt efter at bandet spillede sangen i Saturday Night Live i USA en måned senere. Magazinet Blender beskriver sangen som én af de definerende sange blandt den amerikanske ungdom i 1990'erne.

Den første sang, som Corgan skrev til albummet, var "Today". Han spillede en demooptagelse for bandet og Butch Vig, og han fik en positiv reaktion. Senere kom repræsentanter fra bandets pladeselskab, Virgin Records, for at tjekke, hvordan tingene gik. De var så tilfredse med "Today", at de aflyste yderligere besøg i studiet. 

Selv om "Today" umiddelbart virker som en ret munter sang, så er teksten faktisk ret dyster. Billy Corgan skrev sangen om en dag, han havde selvmordstanker, eksemplificeret ved henvisningen til selvlemlæstelse i omkvædet. Mange lyttere er dog uvidende om sangens fortælling om depression og desperation. 

I forbindelse med udgivelsen af bandets syvende album Oceania i 2012 lavede musikmagasinet Rolling Stone en oversigt over de 20 bedste sange fra Smashing Pumpkins ud fra en omfattende afstemning blandt fans. "Today" blev stemt ind som nummer ni på listen.

B-sider 
 "Hello Kitty Kat"
 "Obscured"
 "Apathy's Last Kiss"
 "French Movie Theme"

Alle sange er skrevet af Billy Corgan.

Musikvideo 
Musikvideoen til "Today" blev vist på MTV for første gang i september 1993 og fik ligeledes stor succes. Den blev instrueret af Stéphane Sednaoui, og det kostede $150.000 at producere den. I videoen kører bandet rundt i en amerikansk hjemisbil.

Live 
Billy Corgan skrev "Today" i 1992, og bandet fik indspillet en demo i efteråret 1992. I august 1992 spillede bandet sangen for første gang live, og med udgivelsen af Siamese Dream og "Today" som én af singlerne fra albummet blev sangen herefter ofte spillet live. I 1993 spillede Smashing Pumpkins "Today" live på det populære amerikanske tv-show Saturday Night Live sammen med "Cherub Rock". Lige siden har "Today" været repræsenteret ved de fleste af bandets koncerter med undtagelse af Adore Tour i 1998, hvor bandet stort set ikke spillede gammelt materiale, navnlig fra Siamese Dream. I 2000 introducerede bandet en akustisk og langsommere version af "Today", som blev godt modtaget af bandets fans. Den 7. juli 2007 spillede det gendannede Smashing Pumpkins sangen foran tusindvis af fans og millioner af seere i forbindelse med Live Earth-koncerten i New York, USA. "Today", der senest blev spillet i 2008, er blevet spillet live mere end 400 gange, hvilket gør hitsinglen til ét af bandets mest spillede numre ved koncerter – kun overgået af "Bullet with Butterfly Wings".

Smashing Pumpkins-sange
Sange fra 1993
Anthropoides

Anthropoides  var tidligere en lille traneslægt, med to arter.
De to arter er nu i Traneslægten (Grus).

 Paradistrane (Grus paradisea), lever i det sydlige Afrika 
 Jomfrutrane (Grus virgo), som yngler i centralasien og det østlige Tyrkiet

Begge arter er mellem 85-100 cm lange med vingefang op til 190 cm. De lever i tørre græsområder, hvor de lever af frø og insekter. Til gengæld opholder de sig ikke ret meget i vådområder. 

Jomfrutranen er en trækfugl, der overvintrer i Afrika. Paradistranen er en ynglestrejffugl, der yngler i højlandet og bevæger sig ned i lavlandet udenfor yngletiden.

Disse høje fugle har en blågrå fjerdragt. Paradistranen har en hvid krone, og Jomfrutranen har et hvidt og sort mønster på hoved og hals. De har begge mørke svingfjer, men Paradistranens er meget sortere end Jomfrutranens.

Som andre traner trompeterer de med dybe toner.

Kilder 
 Systema naturae 2000 (classification) – Taxon: Genus Grus

Tranefugle

pl:Anthropoides
Shame

Shame kan være titlen på en række forskellige sange.

 "Shame" indspillet af Smashing Pumpkins på albummet Adore udgivet i 1998. Sangen er skrevet af Billy Corgan.
 "Shame" indspillet af Racey
 "Shame" indspillet af Eurythmics
 "Shame" indspillet af Evelyn 'Champagne' King
 "Shame" - indspillet af Robbie Williams og Gary Barlow

 Film
 Shame (film fra 2011) - en britisk dramafilm fra 2011
Melissa Auf der Maur

Melissa Gaboriau Auf der Maur (født 17. marts 1972) er en canadisk sangerinde og bassist. Hun har spillet bas i bl.a. Hole og Smashing Pumpkins, men udgav i 2004 sit første soloalbum. 

Auf der Maur blev gode venner med frontfiguren i Smashing Pumpkins, Billy Corgan, efter at have undskyldt for, at en ven havde kastet en ølflaske efter ham under en koncert i Montreal, Canada. Auf der Maurs band, Tinker, åbnede for Smashing Pumpkins, da de i 1993 spillede koncert i Montreal igen. Da Corgans ekskæreste, Courtney Love, manglede en ny bassist til hendes band Hole i 1994, anbefalede han Auf der Maur. 

Auf der Maur var i Hole i mere end fem år og forlod bandet i oktober 1999. Bassisten i Smashing Pumpkins, D'arcy Wretzky, havde forladt bandet i september 1999, og Corgan tilbød Auf der Maur at blive bandets nye bassist på deres opkommende verdensturné i 2000. Auf der Maur spillede med Smashing Pumpkins fra december 1999 til 2. december 2000, hvor bandet gav afskedskoncert i Chicago, USA. 

Auf der Maur startede herefter en række mindre bands, hvor hun kunne øve sig på at være forsanger. Hun startede bl.a. Hands of Doom, der udelukkende spillede Black Sabbath-numre, men spillede også originale sange i The Chelsea, som hun havde dannet sammen med bl.a. Paz Lenchatin. I 2004 udgav hun dog hendes første soloalbum, Auf der Maur, og tog på turné med sit soloband. Det forventes, at Melissa Auf der Maur udgiver en efterfølger i 2007 eller 2008.

Udgivelser

Album 
 Auf der Maur (2004)

Singler 
 Followed the Waves (2004)
 Real a Lie (2004)
 Taste You (2004)

Eksterne henvisninger 

 

Sangere fra Canada
Bassister
Medlemmer af Smashing Pumpkins
Internetpersonligheder fra Canada
Musikere fra Capitol Records
Liturgiske farver

Liturgiske farver er et udvalg af farver, som er knyttet til hver helligdag i kirkeåret. Disse kan finde anvendelse på de paramenter (messehagel m.m.) som præsterne bærer under altertjenesten og i kirkens udsmykning på de enkelte dage. Farverne har forskellig symbolsk betydning.

Danmark 

I Folkekirken benyttes hvid, rød, grøn, sort og violet således:
 Hvid (fest og renhed): Store festdage. Den "hvide" farve kan evt. være en gul eller gylden farve
 Rød (blod og ånd (ild)): Sankt Stefans dag (2. juledag) og i pinsen
 Grøn (håb, vækst): Dage uden specielt præg (Hellig tre konger- og trinitatistiden)
 Sort (sorg): Begravelser og på langfredag
 Violet (bod): Advents- og fastetiden samt Store Bededag.

De søndage, der indleder en længere periode (1. søndag i advent, helligtrekongersdag og Trinitatis søndag), kan opfattes enten som hvide festdage eller som en del af de perioder, der følger bagefter (henholdsvis violet og grøn).

Norge 
I Den norske kirke bruges rød, hvid, grøn og violet efter følgende regler:

 Rød: Kristi lidelsesfester og pinse
 Hvid: Påske og jul, bryllup, dåb, konfirmation (ved de to sidste kan også kirkeårstidens farve bruges)
 Grøn: Det almindelige kirkeår
 Violet: Faste- og adventstiden, begravelser, skriftemål, sørgegudstjenester

Referencer 

Farver
Kirkeåret
Farver
Astrid Henning-Jensen

Astrid Henning-Jensen f. Smahl (født 10. december 1914 på Frederiksberg, død 5. januar 2002) var en dansk filminstruktør og manuskriptforfatter, især kendt for filmene Palle alene i verden og Vinterbørn.

Henning-Jensen blev født som Astrid Smahl på Frederiksberg, som datter af fabrikant, direktør Ferdinand Smahl (1887 – 1950) og hustru Ruth Hanner (1879 – 1974). Hun var gift med Bjarne Henning-Jensen fra 6. oktober 1938 indtil hans død den 21. februar 1995.

Hendes film fortæller med et humanistisk udgangspunkt og på en varmhjertet måde om verden, tit set fra barnets synsvinkel. En vinkling der gjorde hende til en banebryder, idet barnet som udgangspunkt for fortælling var ret begrænset i perioden ved hendes debut. Udover at lave film om børn, lavede hun film om racisme og fremmedhad, film om sygdom og brystkræft og tortur, og film om det ømfindtlige forhold mellem unge og forældre. Den langsomme jordnære fortællestil var en form, som stod i kontrast til samtidens filmfortællere. Gennem seks årtier var hun landets eneste internationalt anerkendte kvindelige filminstruktør.

Hun begyndte sin karriere som skuespiller på Riddersalen, hvor hun mødte sin senere mand, skuespilleren Bjarne Henning-Jensen. Sammen med ham producerede hun en række af banebrydende danske film, bl.a. Ditte Menneskebarn (1946, instruktørassistent), De pokkers unger, Vesterhavsdrenge, Solstik, Paw og Een blandt mange. Over 20 film blev det til.

Hendes debutfilm, Palle Alene I Verden (1949) vandt en særlig juryens pris på Cannes Film Festival. Filmen Paw blev nomineret til en Oscar for bedste udenlandske film i 1959. I 1990 modtog hun Pråsprisen.

Hun døde i København af naturlige årsager i en alder af 87 år.

Filmografi 
 De pokkers unger – 1947
 Kristinus Bergman – 1948
 Palle alene i verden – 1949
 Vesterhavsdrenge – 1950
 Solstik – 1953
 Kærlighed på kredit  - 1955
 Paw – 1959
 Een blandt mange – 1961
 Utro – 1966
 Min bedstefar er en stok – 1968; norsk titel: Bestefar er en stokk); novellefilm efter den norske forfatter Johan Borgens novelle Fra en født forbryters dagbok
 Mig og dig – 1969
 Vinterbørn – 1978
 Øjeblikket – 1980
 Hodja fra Pjort – som skuespiller, 1985
 Barndommens gade – 1986
 Bella, min Bella – 1996

Referencer

Se også 
 Astrid Henning-Jensen (dokumentarfilm)

Eksterne henvisninger 
 
 

Kvindelige filminstruktører fra Danmark
Personer i Kraks Blå Bog (afdøde)
Personer med enkeltværker i Kulturkanonen
Modtagere af Pråsprisen
Golf (flertydig)

Golf har flere betydninger:

 Golf – en sportsgren.
 Frisbee golf - en sportsgren.
 Golf (farvand) – en større bugt eller fjord.
 Golf (bilmodel) – en mindre bilklasse opkaldt efter Folkevogns VW Golf.

Se også 
 NATO's fonetiske alfabet – hvor golf bruges for bogstavet G.
 Golfstrømmen – en varm havstrøm, der starter i den Mexicanske Golf.
 Golfkrigen (flertydig) – flere krige omkring den Persiske Bugt.
Dongle

Dongle er en betegnelse for en fysisk enhed, der bliver anvendt i forbindelse med et computerprogram for at sikre, at man har lov til at anvende programmet eller lignende.

Dongler ses næsten udelukkende til særdeles dyre programmer.

En dongle var tidligere oftest et stik, der blev monteret i en computers parallel- eller serielport – i selve stikket var ledningerne enten forbundet på en særlig måde eller forbundet med en mikrochip. Nu om dage er der oftere tale om USB-enheder.

Nogle bruger også USB-dongle som betegnelse for en almindelig USB-hukommelsesnøgle eller en anden lille USB-enhed, som f.eks. Bluetoothenheder eller trådløse netkort.

Computerlagringsenheder
Compaq

Compaq var et IT-firma der producerede computere og anden IT-relateret hardware.

Compaq blev i 2002 opkøbt af HP.

Computervirksomheder fra USA
Hewlett-Packard
Valens (kejser)

Flavius Julius Valens (Latin: IMP·CAESAR·FLAVIVS·IVLIVS·VALENS·AVGVSTVS) (328 – 9. august 378) var romersk kejser 364-378. Hans broder den tidligere garderofficer Valentinian I blev af hæren udpeget til kejser efter Jovian, og han accepterede at blive kejser for Romerrigets vestlige del og udpegede sin broder Valens til kejser og regent i rigets østlige del.

Valens fik konstrueret Konstantinopels vandforsyningssystem, hvor vandet førtes ind til byen fra søer og floder gennem underjordiske rør. De sidste 1000 m blev vandet ført gennem byen i en to etager høj akvædukt, som stadig kaldes Valensakvædukten, og hvoraf ca. 600 m stadig kan ses.

I 369-370 kæmpede Valens mod vestgoterne ved Donau, men sluttede i 371 fred på fordelagtige betingelser med vestgoternes kong Athanarik og østgoterkongen Ermanarik.

Østgoterne (ved Don) og senere vestgoterne (ved Donau) måtte flygte mod vest og syd mod det romerske rige på grund af hunnernes fremtrængen. I 376 flygtede vestgoterne over Donau og fik som det første folk ret til at slå sig ned i Romerriget. Deres betingelser var dog så dårlige, at de gjorde oprør, og i 378 vandt de en stor sejr over romerne ved Edirne (det daværende Hadrianopolis eller Hadrianopel). Kejser Valens omkom vist i slaget efter at være såret og bragt til en hytte, som goterne omringede og stak i brand.

Litteratur 
 Ammianus Marcellinus: Femogtyve Aar af Roms Historie i det fjerde Aarh. e. Kr., bd. 2. Oversat af V. Ullmann. 1880

Eksterne henvisninger 
http://www.roman-emperors.org/valens.htm

Kejsere fra Romerriget
Tjek fødsels- og dødsår
Frigang (teknik)

Frigang er et teknisk udtryk for det mellemrum, der er mellem to emner.

Det kan eksempelvis være, at man kan bevæge et tandhjul lidt, inden det påvirker det næste tandhjul. Frigangen må ikke være for lille, da belastningen på lejerne så øges. Samtidigt må den ikke være for stor, da tænderne så kan kamme over, det vil sige, at de springer forbi hinanden, uden at det næste tandhjul drejes.

Vedrørende køretøjer forveksles frigang ofte med frigear, hvor køretøjet triller, men hvor tandhjulene ikke rører ved hinanden, eller med tomgang, hvor køretøjet holder stille med motoren startet.

Andre steder med frigang er for eksempel på bremsepedalen i en bil, der har lidt frigang, inden bremsesystemet aktiveres. Dette forhindrer en permanent svag bremsning, der slider bremserne op eller opvarmer dem med effekttab til følge.

Frigang bruges også om skibes afstand nedad til havbunden eller opad til broer og beskriver også i visse kredse afstanden fra en bils bund til vejen eller til forhindringer på denne.

Se også 
slør (mekanik)

Tribologi
Ib Kunøe

Ib Kunøe (født 29. november 1943 i Aabenraa) er dansk finansmand og billedkunstner. Han er kendt for at opkøbe kriseramte it-selskaber og gøre dem til en succes. Han tjente penge på at udbrede rekrutteringsselskabet Mercuri Urval A/S til mange lande og har også haft stor succes med Columbus IT og Atea. Han har selv skabt sin formue og menes at være god for ca. 1,9 milliarder kroner i 2013. I 2005 grundlagde han PR- og kommunikationsbureauet Morsing PR.

Referencer 

Personer fra Aabenraa
Erhvervsfolk fra Danmark
Malere fra Danmark
Personer i Kraks Blå Bog
Leporello

Leporello er Don Juans tjener i operaen Don Juan (Don Giovanni) af Mozart.

Leporello er specielt kendt for sin arie "Madamina, il catalogo è questo", hvori han opremser alle Don Juans erobringer. Den liste er grundlaget for begrebet "en leporelloliste", som dækker en endeløs opremsning og en "harmonikabog", tit for børn.

Rollen spilles i reglen af en komiker.

Leporello gør, hvad Don Juan forlanger, men han kan ikke skjule, når det forarger eller skræmmer ham, hvad han bliver sat til.

Socialt befinder han sig i bunden sammen med den navnløse tjenestepige. 
Da Don Juan fatter interesse for tjenestepigen, som også Leporello er forelsket i, ser han ingen udvej for at forhindre det.

Curiosum
Leporellopapir eller Leporellolister er printerpapir i endeløse baner, foldet sammen i perforeringen mellem de enkelte ark, ofte med baggrundsfarvetryk, vekslende i tre og tre linjer. Brugt til statistikudskrifter og kartoteksudskrifter på linieprintere navnlig før fremkomsten af laserprintere og andre medier.

Operafigurer
Jakob Poulsen

Jakob Bendix Uhd Poulsen (født 7. juli 1983) er en tidligere dansk professionel fodboldspiller, der senest spillede i Melbourne Victory FC. Her skiftede han til i 2019 fra FC Midtjylland, hvor han var holdets anfører. Han var med til at sikre denne klub sine to hidtidige DM-titler, i henholdsvis 2014-15 og 2017-18.

Karriere 
Jakob Poulsen startede med at spille fodbold i Næsbjerg, inden han flyttede til Esbjerg fB, og i 2006 blev han solgt til hollandske SC Heerenveen.

I sommeren 2008 fik Jakob Poulsen besked om, at han ikke var med i planerne for 1. holdsplanerne hos Heerenveen, og han fik lov af klubben til at skifte til AGF, hvor han skrev under på en 4-årig kontrakt.

I januar 2009 kom Jakob Poulsen på afbud med på ligalandsholdets tur til Thailand. Her gjorde han så godt et indtryk, at han efterfølgende som den første AGF'er i tolv år blev udtaget til A-landsholdet, da Morten Olsen den 4. februar 2009 udpegede truppen til en venskabskamp mod Grækenland. Han fik debut, da han kom på banen på en lidt uvant plads som højre back efter ca. 60 minutters spil. Han fik også spilletid i VM-kvalifikationskampen mod Albanien senere på foråret, og da nogle etablerede landsholdsspillere måtte melde fra i den afgørende kamp mod Sverige i juni samme år, fik Poulsen sin første hele kamp. Det egentlige landsholdsgennembrud fik han mod Chile i 1-2 nederlaget i en venskabskamp 12. august 2009, hvor han af flere kommentatorer blev udråbt som bedste danske spiller. I sin syvende landskamp blev Jakob Poulsen matchvinder og sikrede med sit første landskampmål til 1-0 over Sverige endegyldigt Danmarks kvalifikation til VM i 2010.

Den 17. august 2010 skiftede han fra AGF, der var rykket ned i 1. division, til FC Midtjylland i Superligaen.

I sommeren 2012 lige efter Danmark var blevet elimineret fra EM-slutrunden i Polen og Ukraine (hvor han også var en af de 23 spillere i truppen), skiftede han til den franske klub AS Monaco for omkring 10 millioner danske kroner.

I forbindelse med AS Monacos høje forventninger, dyre indkøb samt oprykning til Ligue 1 blev der ikke plads i truppen til Poulsen. Han spillede ikke en eneste ligakamp i 2013/14 sæsonen, og dette resulterede i, at danskeren vendte tilbage til sin gamle klub, FC Midtjylland den 24. januar 2014.

Den 1. September 2019 skiftede han til den australske klub Melbourne Victory på en etårig kontrakt.

Den 15. marts 2021 blev han præsenteret som assistenttræner i Viborg FF.

Karrierestatistikker 

*DBU Pokalen, Coupe de France, KNVB Cup

**UEFA Europa League, UEFA Champions League

Hæder og priser

Klub 
AS Monaco
 Ligue 2: 2012-13

FC Midtjylland
 Superligaen: 2014–15, 2017–18

Personlig 
 Superligaen Årets Profil: 2009

Referencer

Eksterne henvisninger 
 
 Jakob Poulsen på SC-Heerenveen.nl
 Jakob Poulsen  på AGFfodbold.dk
 Jakob Poulsen på spn.dk
 Jakob Poulsen  på fcm.dk

Fodboldspillere fra Danmark
Fodboldspillere fra Esbjerg fB
Fodboldspillere fra SC Heerenveen
Fodboldspillere fra AGF
Fodboldspillere fra FC Midtjylland
Fodboldlandsholdsspillere fra Danmark
Personer fra Varde
Fodboldspillere fra AS Monaco FC
Deltagere ved verdensmesterskabet i fodbold 2010
Don Juan

Don Juan er en legendarisk kvindebedårer, hvis historie er blevet fortalt af talrige forfattere. I dag bruges begrebet Don Juan, eller bare don, om mænd, der har et særligt talent for at forføre kvinder. 

Den første nedskrevne version af Don Juan-myten er skuespillet El Burlador de Sevilla y Convidado de piedra (Forføreren/Drillepinden fra Sevilla og Stengæsten) fra 1630, forfattet af den Spanske munk Gabriel Téllez under pseudonymet Tirso de Molina. Fortællingen er sat til det 14. århundrede.

I skuespillet ser vi Don Juan med forskellige former for list og bedrag forføre et antal kvinder, blandt andet Doña Ana, hvis far, kommandant Don Gonzalo, han dræber. En nat kommer Don Juan forbi Don Gonzalos grav, og da han ser statuen af Don Gonzalo ved graven, inviterer han den til at spise middag med sig. Senere dukker statuen op og beder Don Juan holde sit løfte og komme til middag på kirkegården. Don Juan accepterer invitationen og får serveret orme og skorpioner. Til sidst beder statuen om at måtte trykke Don Juans hånd, og da Juan rækker hånden frem, trækker statuen ham ned i helvede.

Fortællingen er tydeligt moraliserende. Gud straffer Don Juan for hans syndige opførsel, ikke med tilgivelse, men med helvedes pinsler. Samme temaer går igen i senere versioner, men frem mod moderne tid, udvikler moralaspektet sig til at blive mere og mere tvetydigt.

Blandt de værker, hvor Don Juan legenden er brugt, er Molières skuespil Don Juan fra 1665, Mozarts opera Don Giovanni skrevet i 1780'erne, Søren Kierkegaards Enten-Eller. Lord Byron skrev – men færdiggjorde aldrig- den store samfundssatire Don Juan i årene 1819-1824. Byrons digt er oversat til dansk af Holger Drachmann.

I nyere tid er Mikkel Wallentins roman En ræv af guds nåde fra 2005 og Haruki Murakamis Mordet på kommandanten ligeledes inspireret af Don Juan-myten.

Litteratur 
 Anton Aagaard, Don Juan sagnet – Dets litterære og musikalske behandling før Mozart, Studier for Sprog- og Oldtidsforskningen, G.E.C. Gads Forlag, 1956.
 Poul Larsen, Don Juan-motivet, Berlingske Forlag, København, 1974.

Eksterne henvisninger 

Litterære personer
Operafigurer
Elektronikaffald

Elektronikaffald er den affaldsfraktion, der omfatter alle strømforbrugende redskaber, maskiner og instrumenter. Elektronikaffald kaldes visse steder EE-affald (Edb- og Elektronik).

Grundlæggende er elektronikaffaldet alt det, der bruger strøm fra ledning, batteri eller solceller.

Affaldet skilles ad på specialiserede modtagecentre, hvor de reelt elektroniske dele frasorteres og recirkuleres, enten direkte, eller gennem omsmeltning og oparbejdning. Herved spares miljø og samfund for store belastninger, både hvad angår forurening og prisen for at bortskaffe de giftige slagger bagefter.

Ukorrekt bortskaffelse af elektronikaffald rammer som regel forbrændingsanlæggene, og er med til at sende tungmetaller i omløb gennem slagger og røg fra anlæggene.

Tidligere har man visse steder skelnet mellem elektrisk affald og elektronikaffald, hvor forskellen lå i om der sad printplader i udstyret, men fordi mange ikke kunne skelne mellem hvad der var hvad, indgår disse to fraktioner de fleste steder i en helhed, der skilles ad på sorteringsstederne, hvor de ansatte bedre kan skelne mellem begreberne.

Elektronikaffald er blandt andet, men ikke kun: Computere, lommeregnere, babylegetøj med batteri, elektriske armbåndsure, fødselsdagskort der spiller musik når de åbnes, cykellygter, elkedler, boremaskiner, lysdæmpere, massageapparater og mange andre ting.

Affaldsprodukter
Recirkulering
Vil du se min smukke navle?

Vil du se min smukke navle? er en dansk spillefilm fra 1978, instrueret af Søren Kragh-Jacobsen. Birger Larsen og Lise-Lotte Rao spiller hovedrollerne som de unge mennesker, mens de voksnes hovedroller er besat af Henning Palner og Gertrud Mollerup. Oprindelig skrevet af den danske forfatter Hans Hansen.

Eksterne henvisninger 
 

Danske film fra 1978
Ungdomsfilm fra Danmark
Film instrueret af Søren Kragh-Jacobsen
Dansksprogede film
Skagerrak (film)

Skagerrak er en dansk spillefilm fra 2003. Filmen er instrueret af Søren Kragh-Jacobsen, der også har skrevet manuskriptet sammen med Anders Thomas Jensen.

Hovedrollen spilles af Iben Hjejle.

Eksterne henvisninger 
 

Dramafilm fra Danmark
Danske film fra 2003
Film instrueret af Søren Kragh-Jacobsen
Film fra Danmark (administrationskategori)
Komediefilm fra Danmark
Spillefilm fra Danmark
Dansksprogede film
Sinologi

Sinologi er det videnskabelige studie af kinesisk sprog og kultur. Faget kan dateres tilbage til 1814, da der blev oprettet en lærestol for sinologi i Frankrig, men i mange århundreder tidligere fandtes personer, der havde en faglig kinaekspertise i Europa. Man skelner mellem protosinologer (kinaeksperter før 1814) og sinologer for at afgrænse i forhold til det moderne universitetsfag.
Freddy Quinn

Franz Eugen Helmuth Manfred Nidl (født 27. september 1931 i Hardegg, Østrig), kendt som Freddy Quinn, er en østrigsk født schlagermusiker og skuespiller. Han havde sin storhedstid i 1950'erne og 1960'erne.

Han deltog i 1956 i det første internationale Melodi Grand Prix med sangen So geht das jede Nacht.

På daværende tidspunkt gjorde man ikke brug af et egentligt afstemningssystem, så man kårede blot en vinder og placerede de øvrige deltagende bidrag på en delt 2. plads.

Eksterne henvisninger 

 

Skuespillere fra Østrig
Musikere fra Østrig
Deltagere ved Eurovision Song Contest 1956
Tysklands Eurovision Song Contest-deltagere